妖党数十人流入境内，设法擒获。会调河间县令，士民叩阙者数千人，复留于宝坻。数载，晋兵部主事，民爲立祠。转职方司，驻山海关，榷关中使高淮贪暴横恣，曝其罪于上，后竟伏法。晋武选司郎中，迁陕西按察副使，移驻凤翔。陟湖广参政，总宪臬，多所平反。升山西按察使，备兵阳和，而远人入贡。晋陕西布政使，釐正钱法，公私称便。迁太仆寺卿，暴病卒，上念其劳，赠正议大夫、工部右侍郎，赐祭葬，荫一子。子李保泰，博学能文，部试天下第一，世之所谓翩翩佳公子也。